**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.09.2019, ora 08.00 – 15.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.09.2019, ora 7.00**

**RÂURI**

**Debitele au fost relativ staţionare.**

 Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe unele râuri din bazinele hidrografice: Tur, Lăpuș, Bistra, Bârzava, Tazlău, Putna, Bârlad, Jijia, pe cursurile superioare ale Crasnei și Cernei, pe cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi relativ staționare.**

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 14.09 – 15.09.2019 a fost în creştere, având valoarea de 3100 m3/s, sub media multianuală a lunii septembrie (3800 m3/s).

 În aval de Porţile de Fier debitele au fost în creștere pe sectorul Gruia – Cernavodă și în scădere pe sectorul Vadu Oii – Tulcea.

**Debitul la intrarea în ţară** (secţiunea Baziaş) va fi în creştere (3300 m3/s).

În aval de Porţile de Fier debitele vor fi în creștere pe sectorul Gruia – Brăila, relativ staționare la Galați și în scădere pe sectorul Isaccea – Tulcea.

**2.** **Situaţia meteorologică în intervalul 14.09.2019, ora 08.00 –15.09.2019, ora 06.00**

**În ţară,** vremea s-a răcit în jumătatea de nord a țării, dar s-a menținut caldă pentru această dată în regiunile sudice. În cursul zilei, cerul a fost variabil în vest și sud, dar a prezentat înnorări temporar accentuate în nord, centru și est, unde numai cu totul izolat și trecător a plouat slab. Noaptea, au fost înnorări în regiunile sudice, iar în rest cerul s-a degajat. Vântul a suflat slab și moderat, cu intensificări în regiunile extracarpatice. Temperaturile maxime s-au încadrat între 19 grade la Rădăuți și Suceava și 32 de grade la Calafat, Bechet și București-Filaret, iar la ora 06.00 temperatura aerului era cuprinsă între 4 grade la Dej și Târgu Lăpuș și 19 grade la Drobeta Turnu Severin, Bechet, Băilești, Turnu Măgurele, Zimnicea, Roșiori de Vede și Constanța-Dig.

**La Bucureşti,** vremea s-a menținut frumoasă și caldă. Cerul a fost variabil, iar vântul a devenit în general moderat spre seară și noaptea. Temperatura maximă a fost de 32 de grade la Filaret și 30 de grade la Afumați și Băneasa, iar la ora 06.00, temperatura aerului era de 18 grade la toate stațiile meteo.

**3. Prognoza meteorologică în intervalul 15.09.2019, ora 08.00 –16.09.2019, ora 08.00**

**În ţară,** vremea se va răcori și în jumătatea de sud a teritoriului, astfel că, la nivelul întregii țări, valorile termice se vor situa în jurul celor normale pentru mijlocul lunii septembrie. Cerul va fi variabil, iar vântul va sufla slab și moderat, cu unele intensificări la munte și pe litoral. Temperaturile maxime se vor încadra între 21 și 29 de grade, iar cele minime între 6 și 16 grade, mai scăzute în depresiuni, până în jurul a 0 grade în cele din Carpații Orientali.

**La Bucureşti,** valorile termice, în scădere față de ziua precedentă, se vor situa în jurul celor normale ale datei. Cerul va fi variabil, iar vântul va sufla slab până la moderat. Temperatura maximă va fi de 26...27 de grade, iar cea minimă de 12...14 grade, mai scăzută în zona preorășenească, până spre 9...10 grade.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Mureş** informează despre **o mortalitate piscicolă, de 10 peşti de dimensiune mică, observată şi reclamată la 112, la 14.09.19, ora 10.45, pe pârâul Luţ, afluent de dreapta al Râului Mureş, în centrul localităţii Batoş, jud Mureş, până la ieşirea din localitate. Apa pârâului era de culoare gri spre negru.** Personal de specialitate al SGA Mureş, din cadrul SH Reghin, s-au deplasat în teren pentru identificarea sursei de poluare. **S-a identificat ca aval de podul rutier din centrul loc. Batoş, amonte de SC AMB Wine Company SRL, se constată o evacuare de ape pluviale stradale în care s-a identificat conducta de evacuare a apelor uzate ale societăţii de producere a vinului, care polua cu resturi provenite de la presarea strugurilor. După circa 10 minute evacuarea poluantă s-a oprit.** S-au prelevat probe de apă. Se va reveni cu informaţii suplimentare.

**ABA Siret** informează **la 14.09.19, ora 11.30, de o culoare schimbată a râului Neagra, afluent de dreapta al râului Bistriţa, în portocaliu spre maro. Apa evacuata din MHC Plai Monah în raul Neagra (afluent de dreapta al râului Bistriţa) prezenta o culoare gălbuie. Unda de culoare a ajuns în râul Bistriţa, aval 2 km de la confluenţa cu râul Neagra, în localitatea Dorna Arini, jud Suceava. Nu se constată mortalitate piscicolă.** Prefectura Suceava a fost informată pentru restricţionarea folosirii apei râului Bistriţa, în loc. Dorna Arini, Crucea şi Broşteni. Personal de specialitate al SGA Suceava, s-au deplasat în teren pentru identificarea sursei de poluare şi prelevare de probe (tabel cu rezultate).

Analize efectuate de SGA Suceava pentru probele prelevate la data de 14.09.2019

|  |  |  |  |  |  |  |
| --- | --- | --- | --- | --- | --- | --- |
| Nr.crt | Denumire sectiune prelevare data/ora prelevarii **/** **indicatori analizati** | Râul Neagra la sat Coverca, com. Panaci (ora 16.00); | Râul Bistriţa, amonte confluenta cu râul Neagra (ora 12.05);  | Râul Bistriţa, aval confluenta cu râul Neagra in zona Ortoaia (ora 12.25); | Râul Bistriţa, pod Rusca, aval de zona Ortoaia (ora 12.15). | Limite admise Conf. ord 161/16.02.06 |
| 1 | pH (unitati pH) | 3,4 | 7,4 | 6,7 | 7,3 | **6.5 – 8.5** |
| 2 | Oxigen dizolvatMg O2/L | 9,2 mg/L | 9,3 mg/L | 9,0 mg/L | 9,5 mg/L | **>9m**g/L |
| 3 | CCO-Cr**\***Mg O2/L | 10,97mg/L | 11,37mg/L | **91,09****mg/L** | 13,72mg/L | **50-125**mg/L |
| 4 | Materii în suspensiemg/L | 14mg/L | 10mg/L | 246mg/L | 26mg/L | **-** |
| 5 | Conductivitate electrica **\***µs/cm | 520 | 247 | 243 | 238 | **-** |
| 6 | Sulfaţimg N /L | 168mg/L | 14,8mg/L | 48,5mg/L | 30,8mg/L | **350**mg/L |
| 7 | Fier total dizolvatmg/L | 7,154mg/L | 0,07mg/L | 0,194mg/L | 0,098mg/L | **2**mg/L |
| 8 | Fier totalmg/L | 11,36mg/L | 1,058mg/L | **47,47****mg/L** | **3,976****mg/L** |  **>2**mg/L |

Din interpretarea rezultatelor analizelor de laborator se constată următoarele:

 - în secţiunea r. Bistriţa, aval confluenţa cu r. Neagra în zona Ortoaia, indicatorii CCo-Cr şi Fier Total se incadrează în clasa a V-a de calitate (cu bold în tabel);

 - în secţiunea r. Bistriţa, pod Rusca, aval de zona Ortoaia indicatorul Fier total se încadrează în clasa a V-a de calitate (cu bold în tabel).

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 12.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Botoşani** informează telefonic despre un **incendiu ca urmare autoaprinderii frontului de depozitare de la depozitul ecologic Stăuceni, judeţul Botoşani, izbucnit în 14.09.19, ora 17:50, care s-a extins pe suprafata depozitului circa 400mp**. Pompierii ISU Botoşani intervin cu 3 autospeciale pentru stingerea incendiului.

1. **În domeniul solului şi vegetaţiei**

**ARBDD** informează telefonic despre **un incendiu care afectează vegetaţie uscată, izbucnit în data de 14.09.19, ora 15.00, în zona Districtului ecologic Chilia Veche, judeţul Tulcea, în cadrul incintei Pardina Stipoc, pe un teren cu mirişte, de pe care s-a recoltat grâu.** Un agent de la ARBDD este în teren pentru a urmări evoluţia incendiului. Se va reveni cu informaţii suplimentare.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.09.2019 - 12.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**